CELEX: 62021TN0145
Language: ro
Date: 2021-03-03 00:00:00
Title: Cauza T-145/21: Acțiune introdusă la 3 martie 2021 – Fursin și alții/BCE

31.5.2021   
            
            
               RO
            
            
               Jurnalul Oficial al Uniunii Europene
            
            
               C 206/29
            
         
      Acțiune introdusă la 3 martie 2021 – Fursin și alții/BCE
      (Cauza T-145/21)
      (2021/C 206/37)
      Limba de procedură: engleza
      
         Părțile
      
      
         Reclamanți: Ivan Fursin (Kiev, Ucraina) și alți cinci reclamanți (reprezentant: O. Behrends, avocat)
      
         Pârâtă: Banca Centrală Europeană
      
         Concluziile
      
      Reclamanții solicită Tribunalului:
      
                  —
               
               
                  obligarea pârâtei la plata unei despăgubiri financiare pentru prejudiciul suferit de reclamanți ca urmare a deciziei pârâtei ECB/SSM/2016 – 529900WIPOINFDAWTJ81/1 WOANCA-2016-0005 din 3 martie 2016 privind revocarea licenței Trasta Komercbanka AS;
               
            
                  —
               
               
                  stabilirea cuantumului prejudiciului material la cel puțin 25 de milioane de euro (1), majorat cu dobânzi compensatorii începând cu data de 3 martie 2016 și până la pronunțarea hotărârii în prezenta cauză, precum și cu dobânzi moratorii corespunzătoare, de la data pronunțării hotărârii și până la plata integrală, și
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamanții invocă patru motive.
      
                  1.
               
               
                  Primul motiv, întemeiat pe faptul că pârâta nu a rezolvat în mod adecvat neregularitățile de procedură. Acestea includ faptul că FCMC (2) din Letonia a concluzionat, chiar înainte de inițierea procedurii de retragere a licenței, că o retragere a licenței nu era justificată și că acest fapt a fost omis ulterior din cererea FCMC de revocare a licenței. Reclamanții susțin în plus că versiunea în limba engleză a celei mai recente decizii a FCMC a fost manipulată. Celelalte neregularități procedurale invocate privesc incapacitatea de a trata în mod eficace comportamente potențial corupte ale unor funcționari letoni și europeni, în ceea ce privește prezenta cauză.
               
            
                  2.
               
               
                  Al doilea motiv, întemeiat pe faptul că pârâta a încălcat norme de drept material acționând în afara ariei sale de competență atunci când a emis decizia atacată, în special cu privire la domeniul spălării banilor, și că pârâta a reținut în mod eronat motive pentru o retragere a licenței.
               
            
                  3.
               
               
                  Al treilea motiv, întemeiat pe faptul că reclamanții au suferit un prejudiciu financiar semnificativ, în special din cauza lichidării Trasta Komercbanka AS ca urmare a retragerii eronate a licenței.
               
            
                  4.
               
               
                  Al patrulea motiv, întemeiat pe legătura de cauzalitate dintre retragerea licenței și prejudiciul suferit de reclamanți.
               
            
         (1)  Sumele corespund fiecărui reclamant în funcție de valoarea participației sale la capitalul Trasta Komercbanka AS.
      
         (2)  Comisia pentru piețele financiare și de capital.